Dele van Rica-wet glo ongrondwetlikRegsverteenwoordigers by die Pretoriase hooggeregshof tydens ŉ aansoek deur amaBhungane teen Rica se onderskeppingswetgewing (Foto: Brenda Masilela/ANA) Die Pretoriase hooggeregshof het Maandag beslis dat grootmaat waarnemingsaktiwiteite onder die Wet op die Onderskepping van Inligting en die Voorsiening van Kommunikasieverwante Inligting (Rica) onwettig en ongeldig is. Die uitspraak spruit uit ŉ aansoek deur die mediagroep amaBhungane wat die grondwetlikheid van die wet gedaag het ná hy uitgevind het een van sy ondersoekende joernaliste, Sam Sole, was die teiken van waarneming onder Rica, terwyl hy die besluit deur die Nasionale Vervolgingsgesag, om korrupsieaanklagte teen voormalige pres. Jacob Zuma te laat vaar, ondersoek het. amaBhungane het aangevoer Rica het nie die nodige veiligheidsmaatreëls om die publiek se reg tot privaatheid te beskerm nie en meen dit is nodig dat sommige dele van die wet onwettig verklaar moet word. Die mediagroep het aan die hof gesê indien ŉ persoon se kommunikasie onderskep word, moet daardie persoon in kennis gestel word sodra die ondersoek afgehandel is, om die beginsel van deursigtige geregtigheid te beskerm. Regter Roland Sutherland het Maandag in sy uitspraak gesê die wet versuim om voldoende die prosedure te beskryf om ŉ persoon, wie se inligting onderskep word, in kennis te stel. Die wet verduidelik ook nie die behoorlike prosedure wat gevolg moet word indien staatsdiensamptenare data, wat deur onderskepping bekom is, ondersoek, kopieer, deel of sorteer nie, het Sutherland bevind. Hy het bygevoeg die wet is ook nie duidelik in situasies waar die betrokke persoon ŉ praktiserende prokureur of ŉ verslaggewer is nie. Die ongeldigheid van die wet word vir twee jaar opgeskort om die parlement die kans te bied om die wetgewing in lyn te bring met die Grondwet.